DA Den Europæiske Unions Tidende CE 78/580

(2004/C 78 E/0614)

SKRIFTLIG FORESPØRGSEL E-3544/03

af Roberta Angelilli (UEN) til Kommissionen

(28. november 2003)

Om: Eurobarometer-undersøgelse om farer for verdensfreden

Blandt de meningsmålinger, der regelmæssigt bestilles af Kommissionen, og som går under betegnelsen Eurobarometer-undersøgelser, har resultaterne af den seneste opinionsundersøgelse om, hvilke lande der ifølge de europæiske borgere udgør den største trussel mod verdensfreden, vakt stor forargelse.

Det endelige resultat af undersøgelsen, ifølge hvilket 60 % af den europæiske befolkning placerer Israel øverst på listen over de lande, der udgør den største fare for verdensfreden, har vakt harme blandt det jødiske verdenssamfund, forbløffelse i offentligheden og undren hos formand Romano Prodi, der har givet udtryk for at være chokeret og forbavset over det, der er blevet tolket som antisemitiske tendenser i Europa. Disse påstande er dog hverken blevet fulgt op af uddybende forklaringer, selvkritik eller overvejelser af, hvilke motiver der kan ligge til grund for, at Europa anser Israel for at være verdensfredens største fjende.

I lyset af disse resultater synes det altså nærliggende at tvivle på den politiske hensigtsmæssighed ved og tekniske holdbarhed af denne meningsmåling, eftersom formand Romano Prodi selv har kritiseret dens udformning og den omstændighed, at de interviewede kun havde valget mellem et begrænset og ikke udtømmende antal lande. Der sås derfor stor tvivl om udformningen og nytten af disse Eurobarometer-undersøgelser i det hele taget, eftersom meningsmålinger for meningsmålingernes egen skyld, og hvis resultater ikke finder nogen anvendelse — hverken som incitament til debat eller fordybelse — ene og alene må betragtes som unødig spild af skatteborgernes penge.

Kan Kommissionen på denne baggrund oplyse følgende:

1. Med hvilket formål var den ovennævnte meningsmåling blevet bestilt?

2. Vil Kommissionen følge resultaterne af denne meningsmåling konstruktivt op for at undersøge årsagerne til frygten og for at modvirke eventuelle tendenser, som — hvis de bliver yderliggående — kan føre til antisemitisme?

3. Hvor meget betaler EU for at få foretaget denne meningsmåling og for Eurobarometer-undersøgelserne generelt?

4. Er det sandt, som formand Romano Prodi hævder, at der har været tekniske problemer under udarbejdelsen af spørgeskemaet? Hvordan kan noget sådant forekomme, uden at Kommissionen informeres eller fører tilsyn med projektet?

5. Hvordan kan det lade sig gøre, at formanden for Kommissionen overraskes og ikke kender til resultaterne af en undersøgelse, der er foretaget af Kommissionen?

Svar afgivet på Kommissionens vegne af Romano Prodi

(13. januar 2004)

Kommissionen henviser til sit svar på skriflig forespørgsel P-3334/03 fra Cristiana Muscardini (1).

Som tilføjelse til dette svar kan Kommissionen oplyse, at den har bestilt den pågældende undersøgelse, og at spørgeskemaet er udarbejdet af generaldirektoratet for presse og kommunikation i samarbejde med vor underleverandør TNS Sofres. Kommissionen er bekendt med begrænsningerne i spørgsmålet vedrørende de lande, der udgår en trussel for verdensfreden. Den finder alligevel, at undersøgelsens resultater afslører fordomme, der giver anledning til bekymring.

(1) Se side 263.